თავკვეთილი
თავკვეთილი — ვულკანური მთა საქართველოში, სამცხე-ჯავახეთის მხარის ახალქალაქისა და ბორჯომის მუნიციპალიტეტების, ასევე ქვემო ქართლის მხარის წალკის მუნიციპალიტეტის ადმინისტრაციულ საზღვრებზე. მდებარეობს სამსრის ქედის ჩრდილოეთ ნაწილში. აქვს წაკვეთილი კონუსის ფორმა. სიმაღლე ზღვის დონიდან 2583 მ. აგებულია ახალგაზრდა ანდეზიტური და ანდეზიტ-დაციტური ლავებით. თავკვეთილის კალთები ქვემოთ შემოსილია სუბალპური მდელოებით, ზემოთ — ალპური მდელოებით. მთაზე აქა-იქ არის კარკალი და პატარა ტბა.